Kingdom of Heaven

Kingdom of Heaven er et amerikansk-britisk historisk krigsdrama fra 2005, regissert av Ridley Scott. Handlingen foregår under ett av korstogene i Middelalderen. Hovedpersonen må rømme fra Europa og verver seg derfor som korsfarer i Jerusalem. Livet der blir ikke enkelt siden den kristne kongen er alvorlig syk. I tillegg trues byen av en mektig muslimsk leder. Filmen er løst basert på en virkelig historisk hendelse. Hovedrollen spilles av Orlando Bloom, mens andre sentrale roller spilles av Eva Green, Ghassan Massoud, Edward Norton og Jeremy Irons.

Filmen ble en moderat publikumssuksess og fikk blandet mottakelse av anmelderne.

Handling 
Handlingen foregår på 1100-tallet og handler om den unge smeden Balian som tvinges til å flykte fra sitt hjemland, Frankrike, etter et drap. Sammen med sin lenge bortreiste far og hans frender reiser han ut av landet og ender til slutt opp som korsfarer i Jerusalem der han blir satt til å beskytte byens kristne regime mot muslimske inntrengere. Mens han er der blir han vitne til den rivaliseringen som råder rundt kongen og den brutale fremferden til enkelte av kongens betrodde. Disse handlingene øker fiendtligheten mot kongedømmet, spesielt fra den muslimske lokalbefolkningen i området. Kongen er i tillegg alvorlig syk og enkelte venter på hans snarlige død slik at de kan styre kongeriket inn i en mer krigersk retning.

Balian og de andre forsvarerne blir snart satt på prøve da et stort antall sarasenere, ledet av den mektige Saladin, nærmer seg byen. Som ung baron må Balian lede forsvaret. Byen blir utsatt for en massiv beleiring og etter et intenst slag brytes bymuren ned. Saladin bestemmer seg for å gi Balian og resten av de overlevende valget mellom å kjempe til sin død eller få fritt leide tilbake til Europa.

Om filmen

Popularitet og økonomi 
Kingdom of Heaven ble en moderat publikumssuksess på verdensbasis, men gjorde det ikke så bra i USA. Bare 22 % av inntektene kom fra USA (mot 41 % for Gladiator). Scott mente selv at mye av årsaken til at filmen ikke ble en suksess i USA var at den behandlet kristne og muslimer på en likeverdig måte og at en av filmens helter (Saladin) var muslimsk. I Europa gikk den spesielt bra i Spania, hvor den innbrakte $15 millioner (mot $16 millioner i det langt mer befolkede Tyskland, $14,5 millioner i Storbritannia og $9,5 millioner hver i Italia og Frankrike). I Asia gjorde den det ganske bra i Japan hvor den innbrakte drøyt 11 millioner dollar, mens den innbrakte $3 millioner i Tyrkia. Den ble ingen suksess i Israel hvor den kun innbrakte i underkant av 300 000 dollar. I Norge innbrakte den nesten 1,9 millioner dollar. Den havnet på 17. plass over de mest innbringende filmen globalt i 2005 og på en 61. plass i USA.

Produksjonskostnadene var på 130 millioner dollar.

Filmanmelderne 
Den fikk blandet mottakelse av anmelderne, noe som gjenspeiles i at den har fått 39 % på Rotten Tomatoes, og 63 % på Metacritic. Den amerikanske toppkritikeren Roger Ebert var en av de som var meget begeistret og gav den 3,5 av 4 stjerner. Han mente den var dypere og mer tankevekkende enn Gladiator, som Scott hadde laget noen år tidligere. Leonard Maltin gav den tre av fire stjerner.

Også mottakelsen fra de norske anmelderne var noe blandet. Aftenposten gav den terningkast fem, mens Dagbladet og Dagsavisen gav den fire. Den fikk tre fra VG og to fra FilmMagasinet. Det norske nettstedet CINERAMA gav den terningkast fem.

Filmen ble godt mottatt i den arabiske verden.

Priser
Orlando Bloom ble for sin innsats i filmen belønnet med prisen for beste europeiske skuespiller ved European Film Awards. Harry Gregson-Williams ble belønnet med prisen for beste musikk ved Satellite Awards, mens Wes Sewell, Victoria Alonso, Tom Wood, og Gary Brozenich fikk en pris av Visual Effects Society for sitt arbeide med filmens visuelle effekter.

Annet 
20th Century Fox syntes Scotts opprinnelige versjon var altfor for lang og presset ham derfor til å klippe den betydelig ned før den ble lansert på kino. Scott var misfornøyd med kinoversjonen og lanserte derfor senere en director's cut på DVD som er 45 minutter lengre. 

De fleste scenene ble innspilt i Ouarzazate i Marokko, men også flere steder i Spania ble benyttet. Innspillingen foregikk fra januar til mai 2004.

Rollebesetning

Referanser

Eksterne lenker 

 

Filmer fra 2005
Historiske filmer fra USA
Britiske dramafilmer
Filmer regissert av Ridley Scott
Engelskspråklige filmer
Krigsfilmer fra USA
Britiske krigsfilmer
Dramafilmer fra USA
Britiske historiske filmer
Filmer satt i middelalderen